題取經詩
作者：義淨
朝代：唐

paragraphs: 晉宋齊梁唐代間，高僧求法離長安。
去人成百歸無十，後者安知前者難。
路遠碧天唯冷結，沙河遮日力疲殫。
後賢如未諳斯旨，往往將經容易看。
（《四部叢刊》本宋法雲撰《翻譯名義集》卷七「續補譯師」條引唐義淨三藏詩。
《禪門諸祖師偈頌》卷下之下錄此爲「義淨三藏《誡看經》」。
）（按：《全唐詩》卷七八六收此詩於無名氏卷，注云：「載《翻譯名義集》，云唐義淨三藏作。
」岑仲勉先生《讀全唐詩札記》云：「按義淨詩今收十二函一冊，何不類附而別出於無名氏之下，豈編者未知義淨三藏即義淨歟。
然此詩祇據《翻譯名義集》錄，集又署名義淨三藏，終不得謂曰無名氏也。
」今承斯旨而重錄歸義淨名下。
）。